EUROOPAN KOMISSIO Bryssel 4.9.2019 COM(2019) 394 final KOMISSION TIEDONANTO Valmistautuminen Yhdistyneen kuningaskunnan eroamiseen Euroopan unionista 1. marraskuuta 2019



KOMISSION TIEDONANTO KOMISSION TIEDONANTO EUROOPAN PARLAMENTILLE, EUROOPPA-NEUVOSTOLLE, NEUVOSTOLLE, EUROOPAN KESKUSPANKILLE, EUROOPAN TALOUS- JA SOSIAALIKOMITEALLE, ALUEIDEN KOMITEALLE JA EUROOPAN INVESTOINTIPANKILLE Valmistautuminen Yhdistyneen kuningaskunnan eroamiseen Euroopan unionista 1. marraskuuta 2019 1.Johdanto Yhdistynyt kuningaskunta ilmoitti 29. maaliskuuta 2017 aikomuksestaan erota unionista Euroopan unionista tehdyn sopimuksen, jäljempänä ’SEU-sopimus’, 50 artiklassa vahvistetun menettelyn mukaisesti. Yhdistyneen kuningaskunnan esittämän pyynnön johdosta Eurooppa-neuvosto (50 artikla) suostui 11. huhtikuuta 2019 pidentämään SEU-sopimuksen 50 artiklan 3 kohdassa määrättyä määräaikaa edelleen 31. päivään lokakuuta 2019 saakka. Ellei Yhdistynyt kuningaskunta ratifioi erosopimusta 31. lokakuuta 2019 mennessä tai pyydä määräaikaan kolmatta pidennystä, joka edellyttäisi Eurooppa-neuvoston (50 artikla) yksimielistä hyväksyntää, Yhdistyneestä kuningaskunnasta tulee 1. marraskuuta 2019 alkaen ns. kolmas maa ilman sopimusta, jolla varmistettaisiin hallittu eroaminen. Komissio on neuvottelujen alusta alkaen ollut selkeästi sillä kannalla, että paras vaihtoehto on Yhdistyneen kuningaskunnan hallittu ero unionista erosopimuksen perusteella. Kuten komissio on johdonmukaisesti korostanut, eroaminen ilman sopimusta aiheuttaa merkittäviä häiriöitä sekä Yhdistyneessä kuningaskunnassa että EU27-jäsenvaltioissa. Varautumistoimenpiteillä voidaan ainoastaan lieventää sopimuksettoman eron merkittävimpiä seurauksia. Määräaikaan 31. lokakuuta 2019 on enää kahdeksan viikkoa. Jäljellä olevan ajan lyhyys ja Yhdistyneen kuningaskunnan poliittinen tilanne ovat lisänneet riskiä siitä, että ero toteutuu kyseisenä päivänä ilman sopimusta. Eurooppa-neuvosto (50 artikla) on koko prosessin ajan korostanut, että kaikkien toimijoiden on jatkettava valmistautumista kaikkiin mahdollisiin vaihtoehtoihin. Siksi kaikkien toimijoiden olisi nyt tehtävä suunnitelmiinsa tarvittavat viimeiset mukautukset siltä varalta, että ero tapahtuu 1. marraskuuta 2019 ilman sopimusta. Ei pidä luottaa siihen, että Yhdistynyt kuningaskunta pyytää määräajan pidennystä vielä kolmannen kerran ja että Eurooppa-neuvosto (50 artikla) suostuu siihen ennen 31. päivää lokakuuta.



2.Kansalaisten oikeudet Komissio on johdonmukaisesti tehnyt selväksi, että Yhdistyneessä kuningaskunnassa oleskelevien EU:n kansalaisten ja unionissa oleskelevien Yhdistyneen kuningaskunnan kansalaisten suojelu on ensisijaisen tärkeää. Kuten 12. kesäkuuta 2019 julkaistussa viidennessä brexit-valmistelutoimia koskevassa tiedonannossa todetaan, EU27-jäsenvaltiot ovat toteuttaneet kansallisia varautumistoimenpiteitä sen varmistamiseksi, että Yhdistyneen kuningaskunnan kansalaisten ja heidän perheenjäsentensä, jotka eivät ole EU:n kansalaisia, oleskelu EU:n alueella on edelleen laillista myös heti sopimuksettoman eron jälkeen. Komissio on tehnyt EU27-jäsenvaltioiden kanssa yhteistyötä, jotta toimenpiteet olisivat kokonaisuutena yhdenmukaisia. Se myöntää kuitenkin, että kansallista joustavuutta tarvitaan. Komissio on julkaissut brexitiin valmistautumista koskevilla verkkosivuillaan päivitetyn yhteenvedon oleskeluoikeuksia koskevista kansallisista toimenpiteistä. Yhdistyneessä kuningaskunnassa asuvat EU:n kansalaiset voivat saada tietoa oleskeluoikeudestaan Yhdistyneen kuningaskunnan hallituksen verkkosivuilta. Sekä jäsenvaltioiden diplomaattiedustustot että komission edustustot Yhdistyneessä kuningaskunnassa samoin kuin asiasta vastaavat yksiköt Brysselissä seuraavat myös jatkossa tiiviisti Yhdistyneen kuningaskunnan toimia, jotka koskevat unionin kansalaisten oleskelun jatkumista Yhdistyneessä kuningaskunnassa. Ne tarjoavat kansalaisille tietoa ja asiantuntemustaan näissä asioissa. Sosiaaliturvaoikeudet, joita kansalaisilla on ollut suhteessa Yhdistyneeseen kuningaskuntaan ennen eroa, on turvattu varautumistoimia koskevalla asetuksella. Eräät jäsenvaltiot ovat lisäksi hyväksyneet yksipuolisia kansallisia varautumistoimenpiteitä eron jälkeistä aikaa varten. Näillä toimenpiteillä täydennetään EU:n tasolla turvattuja sosiaaliturvaetuuksia esimerkiksi soveltamalla Yhdistyneessä kuningaskunnassa täyttyneisiin asumis-, vakuutus- tai työskentelykausiin eron jälkeen yhteenlaskemisen periaatetta tai turvaamalla kansalaisten sosiaaliturvaetuudet myös eron jälkeen. Komissio on laatinut sosiaaliturvaetuuksia koskevista kansallisista toimenpiteistä yhteenvedon, joka on julkaistu brexitiin valmistautumista koskevilla verkkosivuilla. 3.Valmistelutoimien viimeistely eri aloilla Komissio on kaikissa viidessä aiemmassa brexitiin valmistautumista koskevassa tiedonannossaan kehottanut sidosryhmiä valmistautumaan. Se jatkaa edelleen sidosryhmille suunnattua tiedotusta ja neuvontaa. Myös jäsenvaltioiden sekä yksityisten tahojen, kuten erilaisten yhdistysten ja kauppakamarien, olisi jatkettava tiedotustoimia, joilla kansalaisia ja yrityksiä autetaan saattamaan valmistelutoimensa päätökseen. Tietoa on saatavilla monilla erityisesti tätä tarkoitusta varten perustetuilla foorumeilla. Komissio on julkaissut brexit-valmistelutoimia koskevilla verkkosivuillaan tarkistuslistan, jonka avulla yritykset voivat tarkistaa valmiustasonsa ja selvittää, mitä niiden olisi vielä tehtävä ollakseen valmiita mahdolliseen sopimuksettomaan eroon 1. marraskuuta 2019. Komissio on myös julkaissut eri aiheista sidosryhmille tarkoitettuja alakohtaisia ilmoituksia. Myös jäsenvaltiot ja erilaiset elinkeinoelämän tahot ovat laatineet vastaavia apuvälineitä. Kaikkia talouden toimijoita kehotetaan tutustumaan niihin. Seuraavaksi keskitytään aloihin, joilla jatkuvaa valppautta tulevina kuukausina erityisesti tarvitaan. 3.1.Rajamuodollisuudet ja kauppa Ero vaikuttaa kaikkiin toimialoihin, joilla käydään kauppaa Yhdistyneen kuningaskunnan kanssa, olipa kyse tavaroista tai palveluista. Jos Yhdistynyt kuningaskunta eroaa unionista 1. marraskuuta 2019 ilman sopimusta, talouden toimijoiden on erityisesti tavarakaupan alalla valmistauduttava huomattaviin seurauksiin, jotka vaikuttavat tullimuodollisuuksiin, välilliseen verotukseen ja esimerkiksi terveys- ja kasvinsuojelutarkastuksiin. Ero vaikuttaa muun muassa tullimuodollisuuksien soveltamiseen. On tehtävä tulli-ilmoitukset, ja tulliviranomaiset voivat vaatia vakuuksia mahdollisen tai olemassa olevan tullivelan osalta. Lisäksi joihinkin tavaroihin, joita tuodaan Yhdistyneestä kuningaskunnasta EU:hun tai joita viedään EU:sta Yhdistyneeseen kuningaskuntaan, voidaan soveltaa kieltoja tai rajoituksia. Tällöin saatetaan tarvita tuonti- tai vientilupa. Yhdistyneestä kuningaskunnasta EU:n alueelle tuotavista tavaroista peritään 1. marraskuuta 2019 alkaen tulli, ja vastaavasti EU:n tavaroista voidaan periä tulli Yhdistyneessä kuningaskunnassa. EU:n alueelle tuotavista tavaroista peritään keskimäärin 2,7 prosentin tulli, kun on kyse muista kuin maataloustuotteista. Maataloustuotteista perittävä tulli on keskimäärin 8,1 prosenttia. Esimerkiksi maitotuotteista peritään tullia 44,8 prosenttia, lihasta 17,8 prosenttia, kalasta 11,4 prosenttia, vaatteista 11,5 prosenttia ja autoista 10 prosenttia. EU27-toimijoiden olisi tarkasteltava toimitusketjujaan ja varmistettava, että nämä tullimaksut on otettu huomioon niiden liiketoimintasuunnitelmissa. Lisäksi Yhdistyneestä kuningaskunnasta EU:hun tuotavista tavaroista peritään jäsenvaltioissa arvonlisäveroa. Jotta rajatylittävän tavarakaupan häiriöt jäisivät heti ensimmäisestä eron jälkeisestä päivästä alkaen mahdollisimman vähäisiksi, EU:n alueella toimivien kauppiaiden, liikenteenharjoittajien ja lähettäjien on oltava valmiit täyttämään kaikki vaaditut muodollisuudet, jotka liittyvät tavaroiden vientiin ja tuontiin EU:n ja Yhdistyneen kuningaskunnan välillä. Toimijoiden on toteutettava nämä valmistelut riippumatta sijainnistaan EU:n alueella. Tämä ei koske ainoastaan niitä toimijoita, jotka sijaitsevat Yhdistyneen kuningaskunnan naapurissa tai joiden kaupankäynti Yhdistyneen kuningaskunnan kanssa on laajamittaista.

Kaikkien toimitusketjun osapuolten on oltava tietoisia siitä, että ne ovat omalta osaltaan vastuussa tarvittavien muodollisuuksien täyttämisestä, ja niiden olisi varmistettava, että vaaditut asiakirjat ja todistukset ovat kunnossa. Näihin muodollisuuksiin valmistautuminen saattaa viedä aikaa ja edellyttää yhteydenottoja toimivaltaisiin viranomaisiin rajan molemmin puolin. Yhteinen passitusmenettely vähentää tavarankuljetukseen liittyviä muodollisuuksia rajanylityksen yhteydessä. Koska rajoilla saattaa ilmetä häiriöitä eron yhteydessä, kauppiaiden, liikenteenharjoittajien ja lähettäjien olisi tarkistettava tilanne käyttämällään kauppareitillä ja toteutettava tarvittavat toimenpiteet. EU:sta peräisin olevan tavaraviennin on täytettävä tietyt vaatimukset, jotta kauppasopimusten nojalla myönnettyjä kauppaetuuksia voidaan soveltaa. Yhdistyneestä kuningaskunnasta peräisin olevien raaka-aineiden, osien ja komponenttien, jotka on sisällytetty EU:ssa valmistettuihin tuotteisiin, ei katsota olevan peräisin EU:sta. Siksi talouden toimijoiden on mukautettava toimitusketjujaan ja varmistettava, että vientitavarat ja kaikki niihin liittyvät asiakirjat ja muodollisuudet ovat asianomaisissa kauppasopimuksissa vahvistettujen alkuperäsääntöjen mukaiset. Komissio on laatinut useita ilmoituksia ja yksityiskohtaisia ohjeasiakirjoja, joissa käsitellään tullikysymyksiä ja alkuperäsääntöjä sekä arvonlisä- ja valmisteverotusta. Ne kaikki ovat saatavilla verkossa. Lisäksi on julkaistu lyhyitä verkkokursseja brexitin vaikutuksista tulliin ja verotukseen sekä käytännön ohjeita keskeisistä tullikäsitteistä. Komissio korosti 12. kesäkuuta 2019 julkaistussa viidennessä brexit-valmistelutoimia koskevassa tiedonannossaan, että vaikka osa yrityksistä oli toteuttanut valmistelutoimia jo tiedotuskampanjan ensimmäisessä vaiheessa, valmistelutoimia on jatkettava kaikissa jäsenvaltioissa eroamispäivään saakka. Komissio ryhtyy nyt tehostamaan 18. helmikuuta 2019 alkanutta EU:n yrityksille suunnattua monikielistä tiedotuskampanjaansa, jonka kaikki materiaali on julkaistu. Helpottaakseen tavaroiden liikkumista rajojen yli jäsenvaltioiden viranomaiset ovat panostaneet merkittävästi henkilöstöön ja sekä tekniseen että fyysiseen infrastruktuuriin (kuten rajatarkastusasemiin) ennen muuta niissä jäsenvaltioissa, joissa EU:n ja Yhdistyneen kuningaskunnan välisen kaupan tärkeimmät saapumis- ja lähtöpaikat sijaitsevat. Lisäksi näissä jäsenvaltioissa on toteutettu ja toteutetaan tulevina kuukausina tiedotuskampanjoita, joiden avulla asianomaisille toimijoille kerrotaan muun muassa tullikysymyksiin sekä kasvinsuojelu- ja terveystarkastuksiin liittyvistä pakollisista muodollisuuksista. Kauppiaita, liikenteenharjoittajia ja lähettäjiä kehotetaan tutustumaan vaadittuihin muodollisuuksiin sekä suunnitellulla kauppareitillä käytettävään työnkulkuun ja tekniseen infrastruktuuriin. 3.2.Lääkkeet, lääkinnälliset laitteet ja kemialliset aineet Lääkkeitä, lääkinnällisiä laitteita ja kemiallisia aineita koskevat brexit-valmistelutoimet kiihtyivät maalis-huhtikuun vaihteessa 2019, mutta niiden osalta tarvitaan vielä tuntuva loppukiri. Komissio sekä Euroopan lääkevirasto, lääkelaitosten päälliköiden verkosto, lääkinnällisiä laitteita käsittelevä toimivaltaisten viranomaisten verkosto ja Euroopan kemikaalivirasto muistuttavat sidosryhmiä siitä, että tarvittavat valmistelutoimet on toteutettava ennen lokakuun loppua. Sen jälkeen lääkkeet, lääkinnälliset laitteet ja kemialliset aineet voidaan saattaa EU:n markkinoille vain jos ne täyttävät EU:n vaatimukset. Komissio katsoo, että SEU-sopimuksen 50 artiklan 3 kohdan mukaisen määräajan tämänhetkinen pidennys antaa riittävästi aikaa näiden toimien toteuttamiseen, joten se ei suunnittele enää uusien varautumistoimenpiteiden hyväksymistä. Lääkkeet Ihmisille ja eläimille tarkoitetut lääkkeet hyväksytään joko keskitetysti komissiossa tai kansallisesti jäsenvaltioiden tasolla. Yhdistyneen kuningaskunnan ero vaikuttaa molempiin lääkeryhmiin. Kuten 12. kesäkuuta 2019 julkaistussa viidennessä brexit-valmistelutoimia koskevassa tiedonannossa todetaan, Euroopan lääkevirasto oli jo huhtikuussa 2019 varmistanut lainsäädäntövaatimusten täyttymisen lähes kaikkien keskitetysti hyväksyttyjen tuotteiden osalta, kun taas kansallisella tasolla hyväksyttävien tuotteiden osalta tarvittiin vielä lisätoimia. Sittemmin on tapahtunut merkittävää edistystä, sillä yli 80 prosenttia kansallisesti hyväksytyistä tuotteista näyttäisi täyttävän säädetyt vaatimukset lokakuun loppuun mennessä. Edistyminen johtuu osittain siitä, että yrityksille myönnettiin vuoden 2019 loppuun saakka lisäaikaa lääke-erien testauslaitteistojen siirtämiseen Yhdistyneestä kuningaskunnasta EU27-jäsenvaltioihin. Myönteisestä kehityksestä huolimatta lääkealan yrityksiä kehotetaan tiukasti varmistamaan, että kaikki hyväksymistä edellyttävät tuotteet täyttävät säädetyt vaatimukset 31. päivään lokakuuta 2019 mennessä ja että lääke-erien testauslaitteistojen siirto saadaan päätökseen 31. päivään joulukuuta 2019 mennessä. Tämä on edellytys sille, että näitä tuotteita voidaan edelleen saattaa EU:n markkinoille. Koska pienemmät jäsenvaltiot ovat tähän asti turvautuneet pitkälti Yhdistyneen kuningaskunnan myöntämiin myyntilupiin, lääkealan on erityisen tärkeää tehdä yhteistyötä näiden jäsenvaltioiden kanssa, jotta lääkkeiden saatavuus myös niissä voidaan turvata. Lääkinnälliset laitteet Yhdistyneen kuningaskunnan ilmoitetuilta laitoksilta saatujen tietojen mukaan EU27-jäsenvaltioiden markkinoille saatettujen lääkinnällisten laitteiden todistusten siirto EU27-jäsenvaltioiden ilmoitetuille laitoksille on edennyt hyvin, niin että siirrot saadaan useimpien laitteiden osalta päätökseen ennen lokakuun loppua. Lääkinnällisiä laitteita käsittelevän toimivaltaisten viranomaisten verkoston brexit-erityisryhmä kartoittaa edistymistä jäljellä olevien todistusten osalta tiiviissä yhteistyössä komission kanssa asianomaisilta valmistajilta ja ilmoitetuilta laitoksilta kesällä 2019 toteutettuun kyselyyn saatujen vastausten perusteella. Vastausten perusteella kaikki valmistajat eivät ole vielä toteuttaneet kaikkia tarvittavia toimenpiteitä todistusten siirtämiseksi EU27-jäsenvaltioiden ilmoitetuille laitoksille. Näitä valmistajia ja Yhdistyneen kuningaskunnan ilmoitettuja laitoksia kannustetaan voimakkaasti varmistamaan, että kaikkien kyseisten todistusten siirtäminen ja tarvittavat tuotemerkintöjen mukautukset saadaan päätökseen ennen eroamispäivää, jotta valmistajat voivat saattaa tuotteitaan EU:n markkinoille myös sen jälkeen. Komissio ja lääkinnällisiä laitteita käsittelevä toimivaltaisten viranomaisten verkosto seuraavat tilanteen kehittymistä syys- ja lokakuussa. Kemialliset aineet Kemiallisten aineiden osalta ainoastaan 52 prosenttia REACH-asetuksen soveltamisalaan kuuluvista rekisteröijistä oli siirtänyt rekisteröintinsä johonkin EU27-jäsenvaltioon elokuun 2019 puoliväliin mennessä. Euroopan kemikaalivirasto (ECHA) on avannut REACH-IT-portaalissa brexit-osion, jonka avulla REACH-rekisteröinnit voidaan siirtää ennen eroamispäivää. Brexit-osio on käytössä 31. päivään lokakuuta 2019 saakka. Yhdistyneeseen kuningaskuntaan sijoittautuneita REACH-luvanhaltijoita ja -hakijoita sekä niitä jatkokäyttäjiä, jotka toimittavat aineita tai seoksia EU27-jäsenvaltioihin osana olemassa olevaa toimitusketjua, kehotetaan toteuttamaan tarvittavat toimenpiteet sen varmistamiseksi, että ne voivat täyttää sääntelyyn perustuvat vaatimukset. Vastaavasti EU27-jäsenvaltioihin sijoittautuneita jatkokäyttäjiä, jotka käyttävät Yhdistyneeseen kuningaskuntaan sijoittautuneita rekisteröijiä, luvanhaltijoita ja -hakijoita sekä jatkokäyttäjiä, kehotetaan varmistamaan toimittajiltaan, että kyseiset tuotteet täyttävät säädetyt vaatimukset 31. päivään lokakuuta 2019 mennessä ja että ne itse toteuttavat tarvittavat toimenpiteet annettujen ohjeiden mukaisesti. Kemiallisten aineiden on täytettävä sääntelyyn perustuvat vaatimukset, jotta niitä voidaan saattaa EU:n markkinoille eroamispäivän jälkeen. 3.3.Rahoituspalvelut Rahoituspalvelujen alalla komissio kehottaa vakuutusyhtiöitä ja muita rahoituspalvelujen tarjoajia saattamaan valmistelutoimensa päätökseen ennen lokakuun loppua, jos ne eivät ole vielä tehneet sitä. Komissio hyväksyi 19. joulukuuta 2018 tiettyjä varautumistoimenpiteitä, muun muassa kaksi ajallisesti rajoitettua vastaavuuspäätöstä, joiden nojalla EU27-jäsenvaltioiden toimijat voivat siirtää sopimussuhteensa sellaisille palveluntarjoajille, joilla on lupa harjoittaa toimintaansa EU27-jäsenvaltioissa. Ensimmäisessä näistä kahdesta päätöksestä säädetään, että Euroopan arvopaperimarkkinaviranomainen (ESMA) voi väliaikaisesti tunnustaa tällä hetkellä Yhdistyneeseen kuningaskuntaan sijoittautuneita keskusvastapuolia, jotta ne voivat jatkaa palvelujen tarjoamista unionissa. Päätöksen voimassaolo päättyy 30. maaliskuuta 2020. Toisen päätöksen nojalla Yhdistyneeseen kuningaskuntaan sijoittautuneet arvopaperikeskukset voivat väliaikaisesti jatkaa notariaattipalvelujen ja keskitettyjen tilinhoitopalvelujen tarjoamista unionin toimijoille. Päätöksen voimassaolo päättyy 30. maaliskuuta 2021. Lisäksi komissio on antanut kaksi delegoitua asetusta, joiden nojalla sellaiset EU27-jäsenvaltioiden toimijat, joilla on vielä määrittämättömiä johdannaissopimuksia, voivat korvata Yhdistyneeseen kuningaskuntaan sijoittautuneet vastapuolet EU:n vastapuolilla 12 kuukauden kuluessa eroamispäivästä menettämättä kyseisiin sopimuksiin tällä hetkellä sovellettavaa vakavaraisuuskohtelua. Komission arvion mukaan yritykset ovat pitkälti valmistautuneet sopimuksettomaan eroon muun muassa uudistamalla jäljellä olevat sopimuksensa Yhdistyneeseen kuningaskuntaan sijoittautuneiden vastapuolten korvaamiseksi. Niiden on nyt saatettava valmistelutoimensa päätökseen näissä varautumistoimenpiteissä esitetyn aikataulun puitteissa. Siksi komissio katsoo, että uusia varautumistoimenpiteitä ei enää tarvita. Komissio jatkaa markkinatilanteen seuraamista eroamispäivän jälkeen ja päättää tarvittavista toimenpiteistä kulloinkin voimassa olevan EU:n lainsäädännön pohjalta. Kolmansien maiden keskusvastapuolten tunnustamista koskevien vaatimusten osalta se ottaa huomioon erityisesti Euroopan markkinarakenneasetuksella vahvistetut edellytykset. 3.4.Kalastus Kalastuksen osalta komissio on varautumistoimenpiteitä koskevan lainsäädännön (ks. jakso 3.2) ohella jatkanut jäsenvaltioiden kuulemista, jotta voitaisiin valmistautua koordinoidusti tilanteeseen, jossa EU:n aluksille ei enää myönnettäisi pääsyä Yhdistyneen kuningaskunnan vesille. Jäsenvaltiot ovat sitoutuneet tekemään tällaisessa tilanteessa yhteistyötä ja koordinoimaan toimiaan tiiviisti muun muassa laatimalla yhteisen kehyksen, jonka avulla voidaan seurata kalastustoiminnan muutoksia tai vääristymiä EU:n vesillä. Tätä työtä tehostetaan lähiaikoina, ja komissio on valmis edistämään uusien analyysien laatimista ja asiaa koskevien keskustelun käymistä. Komission yksiköt myös julkaisivat 18. heinäkuuta 2019 uuden kysymyksiä ja vastauksia sisältävän asiakirjan, jossa käsitellään sopimuksettomasta erosta kalastustoiminnalle aiheutuvia seurauksia. Asiakirjassa tarkastellaan vesille pääsyä (ja sen valvontaa) ja kalastusmahdollisuuksia ja annetaan käytännön tietoa eri aiheista, kuten terveystarkastuksista ja tullivalvonnasta. Jäsenvaltioiden viranomaisia ja kalastusyhdistyksiä kehotetaan levittämään näitä tietoja laajalti. 4.Varautumistoimenpiteiden tekninen mukauttaminen ja muiden aiemmin ilmoitettujen säädösten hyväksyminen Kuten 12. kesäkuuta 2019 julkaistussa viidennessä brexit-valmistelutoimia koskevassa tiedonannossa todetaan, komissio on käynyt läpi kaikki Yhdistyneen kuningaskunnan eroon valmistautumista koskevat EU:n tasolla hyväksytyt toimenpiteet ja todennut, että nämä lainsäätämisjärjestyksessä hyväksytyt ja muut EU:n toimenpiteet täyttävät edelleen niille asetetut tavoitteet. Näin ollen niiden sisältöä ei ole tarpeen muuttaa. Tämänhetkisestä määräajan pidennyksestä johtuvan uuden aikataulun vuoksi eräillä aloilla on kuitenkin tarpeen tehdä tiettyjä teknisiä mukautuksia. Näitä mukautuksia käsitellään lähemmin seuraavissa jaksoissa.

EU:n terveys- ja kasvinsuojelulainsäädännön alaa koskevat, muut kuin lainsäätämisjärjestyksessä hyväksytyt varautumistoimenpiteet, jotka komissio hyväksyi siinä vaiheessa, kun eron oletettiin tapahtuvan 12. huhtikuuta 2019, ovat käyneet SEU-sopimuksen 50 artiklan 3 kohdan mukaisen määräajan pidennyksen vuoksi tarpeettomiksi. Komissio arvioi tilanteen näiden toimenpiteiden osalta uudelleen lähempänä eroamispäivää ja hyväksyy ne uudelleen edellyttäen, että Yhdistynyt kuningaskunta antaa edelleen tarvittavat takeet, jotta toimenpiteitä voidaan soveltaa 1. päivästä marraskuuta 2019 alkaen. 4.1.Liikenne Varautumistoimenpiteitä on toteutettu myös tärkeiden liikenneyhteyksien ylläpitämiseksi. Ne koskevat keskeisiä liikennemuotoja: lentoliikennettä, rautatieliikennettä ja maantieliikennettä sekä matkustajien että rahdin osalta. Kaikkien varautumistoimenpiteiden perusperiaatteiden mukaisesti myös keskeisten yhteyksien turvaamiseksi annetut liikennettä koskevat varautumisasetukset ovat yksipuolisia ja sekä soveltamisalaltaan että ajallisesti rajoitettuja. Perusluonteiset maanteiden tavara- ja henkilöliikenneyhteydet turvaava asetus annettiin pian sen jälkeen kun SEU-sopimuksen 50 artiklan 3 kohdassa tarkoitettua määräaikaa oli pidennetty ensimmäisen kerran 12. päivään huhtikuuta 2019. Asetuksen soveltaminen säädettiin päättyväksi 31. joulukuuta 2019, myös jotta voidaan ottaa huomioon Euroopan liikenneministerikonferenssin (CEMT) monenvälisen kiintiöjärjestelmän puitteissa tehtävät mahdolliset järjestelyt perusyhteyksien varmistamiseksi. Vastaavasti perusluonteiset lentoyhteydet turvaavan asetuksen soveltaminen säädettiin päättyväksi 30. maaliskuuta 2020, jolloin International Air Transport Associationin (IATA) talvikausi 2019/2020 päättyy. Jos Yhdistynyt kuningaskunta eroaa unionista 1. marraskuuta 2019 ilman sopimusta, asetusta (EU) 2019/501 sovellettaisiin vain kaksi kuukautta ja asetusta (EU) 2019/502 alle puolet alun perin suunnitellusta ajanjaksosta. Koska Yhdistyneen kuningaskunnan eroamispäivä on lykkääntynyt seitsemällä kuukaudella, komissio on tänään antanut ehdotuksen, jolla asetusten (EU) 2019/501 ja (EU) 2019/502 voimassaoloaikaa jatkettaisiin saman verran, jotta näiden varautumisasetusten alkuperäisten tavoitteiden täyttyminen voitaisiin varmistaa myös niiden soveltamisajan osalta. Ehdotuksen mukaan perusluonteiset maanteiden tavara- ja henkilöliikenneyhteydet turvaavan asetuksen soveltamisaikaa jatkettaisiin 31. päivään heinäkuuta 2020. Unionin yksinomaista toimivaltaa rajoittamatta jäsenvaltioiden olisi jatkossa pyrittävä lisäämään Yhdistyneeseen kuningaskuntaan suuntautuvaa liikennöintiä varten tarkoitettujen CEMT-lupien määrää. Lisäksi ehdotetaan, että perusluonteiset lentoyhteydet turvaavan varautumisasetuksen soveltamisaikaa jatkettaisiin 24. päivään lokakuuta 2020 asti, edelleen IATA-kausien aikataulun mukaisesti. Lentoliikenteen varautumistoimenpiteitä koskevaan asetukseen (EU) 2019/502 sisältyy myös erityinen mekanismi, jonka avulla EU:n lentoyhtiöt voivat noudattaa EU:n enemmistöomistusta ja määräysvaltaa koskevaa vaatimusta Yhdistyneen kuningaskunnan eron jälkeen. Kansalliset viranomaiset ovat nyt tutkineet asianomaisten lentoyhtiöiden esittämät suunnitelmat ja antaneet lentoyhtiöille ja komissiolle tiedoksi arviointinsa myönteiset tulokset. Komissio on ottanut yhteyttä toimivaltaisiin kansallisiin viranomaisiin ja ilmoittanut joissakin tapauksissa mahdollisista ongelmista, joiden vuoksi toimitetut suunnitelmat eivät takaisi EU:n vaatimusten täyttymistä. Kyseisten lentoyhtiöiden on varmistettava, että EU:n enemmistöomistusta ja määräysvaltaa koskevia vaatimuksia noudatetaan viimeistään asetuksessa (EU) 2019/502 säädetyn määräajan päättyessä. Jos asetuksen (EU) 2019/502 soveltamisaikaa pidennetään tänään hyväksytyn ehdotuksen mukaisesti, kyseinen määräaika päättyy 30. huhtikuuta 2020. Kansallisten viranomaisten tehtävänä on huolehtia siitä, että EU:n oikeutta noudatetaan ja että sen täytäntöönpanoa valvotaan tuloksellisesti kyseiseen päivämäärään mennessä. Linja-autolla harjoitettavan satunnaisen matkustajaliikenteen osalta ei ole toteutettu erityisiä varautumistoimenpiteitä, mutta myös tällä alalla on toteutettu kansainvälisen Interbus-sopimuksen nojalla tarvittavat valmistelutoimet, jotta perusluonteiset yhteydet voidaan turvata myös eroamispäivän jälkeen. Yhdistynyt kuningaskunta on tallettanut liittymiskirjansa kyseiseen sopimukseen, ja siitä tulee sopimuksen itsenäinen osapuoli eron jälkeen. 4.2.Kalastus Riskinä on sopimukseton ero 1. marraskuuta 2019. Koska kalastuksella on suuri merkitys monien rannikkoyhteisöjen taloudelle ja on tarpeen varmistaa kalastuksen kestävyys kyseisillä vesialueilla, on tärkeää vahvistaa järjestelyt, joilla taataan EU:n ja Yhdistyneen kuningaskunnan kalastusaluksille vastavuoroinen pääsy toistensa vesille kalastusmahdollisuuksia koskevissa neuvoston asetuksissa säädettyjen edellytysten mukaisesti, edellyttäen että osapuolten vahvistamat yhteenlasketut kalastusmahdollisuudet ovat asianomaisten kalakantojen kestävän hallinnoinnin mukaisia. Tätä varten komissio on tänään hyväksynyt ehdotuksen, jolla kalastusluvista maaliskuussa 2019 annetun varautumisasetuksen voimassaoloaikaa jatkettaisiin vuoden 2020 loppuun. Näin voitaisiin säilyttää yksinkertaistettu säädöskehys, jonka nojalla EU voisi edelleen myöntää Yhdistyneen kuningaskunnan aluksille pääsyn EU:n vesille ja hallinnoida EU:n alusten pyyntöjä päästä Yhdistyneen kuningaskunnan vesille, edellyttäen että vastavuoroista pääsyä ja kalakantojen kestävyyttä koskevat edellytykset täyttyvät. Tällainen väliaikainen säädöskehys toisi kalastajille oikeusvarmuutta ja varmistaisi kalakantojen säilymisen, minkä vuoksi se on tarpeen niin kauan kuin EU ja Yhdistynyt kuningaskunta kolmantena maana eivät ole tehneet kalastussopimusta. Tältä pohjalta ja jäsenvaltioiden ennakkokoordinoinnin perusteella komissio on valmis toimittamaan Yhdistyneelle kuningaskunnalle EU:n aluksia koskevat lupapyynnöt välittömästi sen jälkeen kun Yhdistynyt kuningaskunta on eronnut unionista. Ehdotuksessa säilytetään mahdollisuus vaihtaa kiintiöitä Yhdistyneen kuningaskunnan kanssa vuonna 2020 siten, että komissio toteuttaisi vaihdot Yhdistyneen kuningaskunnan kanssa ehdotuksessa esitetyn menettelyn mukaisesti. 4.3.EU:n talousarvio Jos ero toteutuu ilman sopimusta, Yhdistynyt kuningaskunta ja Yhdistyneen kuningaskunnan edunsaajat eivät monissa tapauksissa voi enää saada rahoitusta eivätkä hakea uutta rahoitusta EU:n ohjelmista, ja niiden osallistuminen EU:n ohjelmiin päättyy. Näille edunsaajille tarkoitetut maksut olisi näin ollen keskeytettävä ja ne voitaisiin suorittaa vain siinä tapauksessa, että EU ja Yhdistynyt kuningaskunta sopivat rahoitusjärjestelyistä. Tietyissä tapauksissa sopimukset voidaan joutua sanomaan irti, jos ne eivät enää täytä EU:n ohjelman kelpoisuusedellytyksiä, tai niihin voidaan joutua tekemään muutoksia, jotta voidaan varmistaa kelpoisuusedellytysten täyttyminen. Tästä aiheutuvien häiriöiden minimoimiseksi EU hyväksyi 9. heinäkuuta 2019 EU:n talousarviota koskevan varautumisasetuksen, jonka nojalla Yhdistynyt kuningaskunta ja Yhdistyneen kuningaskunnan edunsaajat voivat edelleen saada rahoitusta vuonna 2019 aiheutuneiden kustannusten osalta. Tämä kuitenkin edellyttää, että Yhdistynyt kuningaskunta täyttää tietyt edellytykset, joihin kuuluu muun muassa se, että se maksaa rahoitusosuutensa EU:n talousarvioon vuodelle 2019 tiettyyn päivämäärään mennessä ja hyväksyy tarvittavat tarkastukset ja valvonnan, myös omalla alueellaan, asiaa koskevien EU:n sääntöjen mukaisesti. Samaan aikaan tämän tiedonannon laatimisen kanssa komissio on sovellettavien menettelyjen mukaisesti lähettänyt jäsenvaltioiden asiantuntijoiden kommentoitavaksi luonnoksen delegoiduksi asetukseksi, jolla varautumisasetuksen määräaikoja muutettaisiin niin, että voidaan ottaa huomioon SEU-sopimuksen 50 artiklan 3 kohdan mukaisen määräajan pidentäminen. Koska SEU-sopimuksen 50 artiklan 3 kohdan mukaista määräaikaa on pidennetty niin, että se päättyy 31. lokakuuta 2019, toimenpiteen soveltaminen kestäisi ilman muutoksia vain kaksi kuukautta. Siksi komissio on tänään hyväksynyt ehdotuksen, jolla voimassa olevan, vuotta 2019 koskevan varautumisasetuksen kaltaisia säännöksiä sovellettaisiin myös vuonna 2020. Näin Yhdistynyt kuningaskunta ja Yhdistyneen kuningaskunnan edunsaajat voisivat edelleen osallistua EU:n talousarviosta rahoitettaviin ohjelmiin ja saada rahoitusta vuoden 2020 loppuun asti, jos Yhdistynyt kuningaskunta hyväksyy vuoden 2019 varautumisasetuksessa asetetut edellytykset ja täyttää ne, maksaa rahoitusosuutensa vuoden 2020 talousarvioon ja sallii vaaditut tarkastukset ja valvonnan. 4.4.Varautumistoimiin liittyvä rahoitustuki Kuten 10. huhtikuuta 2019 annetussa neljännessä brexitiin valmistautumista koskevassa tiedonannossa ilmoitettiin, komissio on selvittänyt, miten nykyisistä rahoitusohjelmista ja -välineistä voitaisiin tukea niitä sektoreita, kuten maataloutta ja kalastusta, sekä niitä alueita ja kansallisia viranomaisia, joihin brexitin seuraukset vaikuttavat eniten ja joille aiheutuu huomattavia häiriöitä valmistautumisesta huolimatta. Tämän rahoituspaketin tarkoituksena on käytettävissä olevien varojen puitteissa tukea niitä sidosryhmiä, joihin sopimukseton ero vaikuttaa eniten. Maataloussektorilla otetaan käyttöön viljelijöille suunnatun markkinatuen ja suoran taloudellisen tuen nykyisten välineiden koko kirjo, jotta voidaan lieventää sopimuksettoman eron pahimpia vaikutuksia maatalous- ja elintarvikemarkkinoihin. Kansallisen rahoitustuen olisi oltava linjassa EU:n poikkeuksellisten markkinatoimenpiteiden kanssa, niin että EU:n toimenpiteiden vaikutus moninkertaistuu. Komissio on tänään hyväksynyt ehdotuksen Euroopan solidaarisuusrahaston soveltamisalan laajentamisesta niin, että rahastosta voidaan kattaa jäsenvaltioille sopimuksettoman eron vuoksi aiheutuva vakava taloudellinen rasitus, jota ei voida välttää etukäteisvalmistelujen avulla. Tämä tarkoittaa muun muassa yrityksille suunnattuja valtiontukijärjestelyjä, toimenpiteitä olemassa olevien työpaikkojen säilyttämiseksi sekä raja- ja tullivalvonnan ja terveys- ja kasvinsuojelutarkastusten toiminnan varmistamista. Lisäksi komissio on tänään hyväksynyt ehdotuksen, jolla varmistetaan, että Euroopan globalisaatiorahastosta voidaan tietyin edellytyksin myöntää tukea työntekijöille, jotka ovat menettäneet työpaikkansa sopimuksettoman eron seurauksena. Edellä mainittujen kahden säädösehdotuksen lisäksi voidaan toteuttaa myös muita toimenpiteitä, jotka eivät edellytä lainsäädännön muuttamista. Komissio on valmis toimimaan nopeasti, jos jäsenvaltiot päättävät muuttaa rakenne- ja investointirahasto-ohjelmiaan niin, että niiden kansallisten rahoitusosuuksien puitteissa käytettävissä olevia varoja voidaan käyttää sopimuksettoman eron aiheuttamiin haasteisiin vastaamiseksi. Komissio toimii nopeasti myös siinä tapauksessa, että jäsenvaltiot haluavat muuttaa Euroopan meri- ja kalatalousrahaston kansallisten määrärahojen jakoa. Komissio on myös valmis ehdottamaan muutoksia EU:n ja Euroopan investointirahaston väliseen sopimukseen, jotta kilpailukykyä ja pieniä ja keskisuuria yrityksiä koskevan ohjelman (COSME) määrärahojen avulla voidaan helpottaa pk-yritysten rahoituksen saantia, kun niiden on tehtävä investointeja organisaationsa muuttamiseksi sopimuksettoman eron seurausten vuoksi, edellyttäen että tietyt edellytykset täyttyvät ja käytettävissä olevien määrärahojen rajoissa. EU:n valtiontukisäännöt tarjoavat joustavia ratkaisuja kansallisiin tukitoimenpiteisiin, jotta voidaan välittömästi tukea esimerkiksi pieniä ja keskisuuria yrityksiä, joiden toimintaan Yhdistyneen kuningaskunnan ero vaikuttaa merkittävästi.